ગુજરાત વિધાનસભાની ર૦૧૭ની ચૂંટણી પહેલાની મોટી ચૂંટણી ગણી શકાય તેવી રાજ્યની ૧૦૩૧૮ ગ્રામ પંચાયતોની ચૂંટણી આગામી ર૭ ડિસેમ્બરના રોજ યોજવા માટે રાજ્યના મુખ્ય ચૂંટણી કમિશ્નર વરેશ સિંહાએ જાહેરનામું બહાર પાડી દીધું છું. સામાન્ય રીતે ગ્રામ પંચાયતોની ચૂંટણી રાજકીય ચિહ્ન પર લડવામાં આવતી નથી પણ સ્વાભાવિક રીતે ગ્રામ પંચાયતોમાં સરપંચ જે રાજકીય પક્ષનો હોય તેને લાભ થાય છે અને ૨૦૧૭ના વિધાનસભા ચૂંટણીજંગમાં આ સરપંચનું યોગદાન મહત્ત્વનું બની રહેતું હોય છે. આથી ભાજપ અને કોંગ્રેસ બંને પક્ષો માટે ગ્રામ પંચાયતોની ચૂંટણી મહત્ત્વની બની રહેશે. ભાજપ માટે નોટબંધી બાદ સૌથી મોટી ચૂંટણી હોવાથી આમપ્રજાનો મિજાજ જાણી શકાશે. જ્યારે કોંગ્રેસ માટે જિલ્લા અને તાલુકા પંચાયતોની જીત બાદ સૌથી મોટી ચૂંટણી હોવાથી કોંગ્રેસ ગ્રામ્ય સ્તરે તેની શું સ્થિતિ છે તે જાણી શકશે.